Boererate.com: Meer rooivleis verhoog jou risiko vir dood
Meer rooivleis verhoog jou risiko vir dood
Die verhoogde inname van rooivleis, veral verwerkte rooivleis, hou verband met 'n verhoogde risiko vir dood. Dit was die bevinding van 'n groot Amerikaanse studie gepubliseer in die joernaal The BMJ.
'n Hoë inname van rooivleis, soos beesvleis, varkvleis en lamsvleis, is reeds verbind aan 'n hoër risiko vir tipe 2-diabetes, kardiovaskulêre siektes, sekere soorte kanker en voortydige dood.
'n Span navorsers in die VSA en China het nou gekyk na die verband tussen veranderinge in die verbruik van rooivleis gedurende 'n tydperk van agt jaar met sterftes gedurende die volgende agt jaar, vanaf 1986 tot die einde van 2010. Hulle het data gebruik van meer as 90 000 Amerikaanse gesondheidswerkers vir die studie.
Persone met 'n toename in die inname van rooivleis het 'n 10% hoër risiko vir dood gehad. 'n Toename in die gebruik van verwerkte rooivleis soos spek, worsies en salami het die risiko verhoog tot 13%. Hierdie toenames was grotendeels konsekwent in verskillende ouderdomsgroepe, vlakke van fisieke aktiwiteit, dieetkwaliteit, rook en alkoholgebruik.
Oor die algemeen is die vermindering van rooivleisinname en die eet van meer volgraan, groente of ander proteïenvoedsel soos pluimvee sonder vel, eiers en vis geassosieer met 'n laer risiko vir dood onder mans en vroue.